Juffrou wil veg ‘sodat dit nie met ander gebeur’Kymie du Toit (Foto verskaf) “Ek is bang en verward omdat die instansies van ons land, wat veronderstel is om ons te beskerm, my te nagekom het.” Kymie du Toit (28) sê sy sal tot die bitter einde veg vir elke persoon wat dieselfde as sy moes deurgaan “al is dit hoe moeilik en hard”. Du Toit, ŉ kleuterskooljuffrou, is die aand van 26 November omstreeks 23:25 by ŉ vulstasie in Moreletapark deur beamptes van die Tshwane-metropolisie uit haar motor gepluk en rondgestamp voor hulle haar geboei en in ŉ gemerkte metropolisie-bussie gestop het. Du Toit het vroeër die aand kinders opgepas in die Cornwall Hill-landgoed. Sy het omstreeks 23:12 by die landgoed se hek uitgery en ŉ bussie van die metropolisie opgemerk. Haar handsak wat op die passasiersitplek was, het omgeval toe sy by ŉ rooi verkeerslig stilgehou het en daar het geld uitgeval. Sy het die binneliggie aangeskakel en die geld opgetel en die handsak regop gesit. In dié stadium het sy die bussie langs haar sien staan. Sy het vriendelik geglimlag waarna die bussie vooruit gejaag en dwars oor ŉ deel van die pad stilgehou het. Du Toit is in Februarie beroof deur vier mans wat hulle as polisielede voorgedoen het. Sy het dadelik weer teruggedink aan die voorval en haar noodligte aangeskakel en verby die bussie gery terwyl sy vir hulle gewys het om haar te volg. Die bestuurder van die bussie het Du Toit se motor glo twee keer van die pad probeer druk. Sy het toe by die vulstasie stilgehou. Kringtelevisiebeeldmateriaal van die voorval wat hierna gevolg het, word wyd op sosiale media versprei. “Ek sidder om te dink wie volgende gaan deurloop onder die magsmisbruik en sukkel om sinvol te antwoord as iemand my vra wat ŉ mens anders kan doen. “My aaklige ervaring met die skelms wat hulle as polisie voorgedoen het in Februarie en die bewusmaking daarvan het tot niks gekom nie. Nou soveel erger met egte metropolisie. Ek voel nog fisiek seer en verneder.” Du Toit is later na ŉ polisiestasie geneem en teen 04:00 die volgende oggend op polisieborgtog vrygelaat. Sy is van daar af saam met familielede huis toe voor sy na die Pretoria-Oos-hospitaal geneem is vir mediese behandeling. ŉ Saak van roekelose en nalatige bestuur is teen Du Toit aanhangig gemaak en sy het op 28 November in die hof verskyn. Die aanklagte teen Du Toit is egter teruggetrek. Du Toit het op haar beurt aanklagte van aanranding aanhangig gemaak. “Dit grief my dat die mense naaste aan my weer saam met my ly en dat ek as kleuterskooljuffrou nie vir my kindertjies kan vertel dat die polisie ŉ veilige toevlug is nie.” JP van der Merwe, Du Toit se regsverteenwoordiger, het bevestig dat hulle verdere stappe gaan doen en tans siviele optrede finaliseer. “Ek is opreg dankbaar vir almal se liefdevolle boodskappe van ondersteuning,” het Du Toit gesê. Die Tshwane-metropolisie en die onafhanklike polisie-ondersoekdirektoraat (Opod) ondersoek die voorval.